საქართველოს პრეზიდენტის 

ბრძანებულება №94 
1998 წლის 22 თებერვალი
ქ. თბილისი

საქართველოში ტურიზმისა და კურორტების განვითარების ღონისძიებათა შესახებ
ქვეყანაში ეკონომიკური რეფორმების შემდგომი გაღრმავებისა და ეკონომიკის აღორძინების ტენდენციის პირველი ხელშესახები ნიშნების გაჩენის გათვალისწინებით, აგრეთვე „ტურიზმისა და კურორტების შესახებ“ საქართველოს კანონის თანახმად, ტურიზმისა და კურორტების განვითარების ეკონომიკის პრიორიტეტულ დარგად გამოცხადებიდან გამომდინარე, გადაუდებელი მნიშვნელობის ამოცანა ხდება ტურისტული ინდუსტრიისა და საკურორტო პოტენციალის ამოქმედების, მისი ინფრასტრუქტურის აღდგენა-განვითარების, მასობრივი ტურიზმის აღორძინებისა და საერთაშორისო სტანდარტების დონეზე აყვანის პრობლემების გადასაჭრელად კონკრეტულ ღონისძიებათა განხორციელება.

ამ მიზნით:

1. დამტკიცდეს საქართველოს ტურიზმისა და კურორტების სახელმწიფო დეპარტამენტის თანდართული დებულება.

2. შეიქმნას საქართველოში ტურიზმისა და კურორტების განვითარების კონცეფციის შესახებ წინადადებათა და გადაუდებელ ღონისძიებათა შემმუშავებელი სახელმწიფო კომისია თანდართული შემადგენლობით.

3. სახელმწიფო კომისიამ:

ა) ოთხ თვეში შეიმუშაოს და წარმოადგინოს დასამტკიცებლად წინადადებები საქართველოში ტურიზმისა და კურორტების განვითარების კონცეფციის შესახებ და ტურისტული ინდუსტრიისა და საკურორტო პოტენციალის ამოქმედების გადაუდებელ ღონისძიებათა პროგრამა;

ბ) ტურიზმისა და კურორტების სახელმწიფო დეპარტამენტთან ერთად ორგანიზაციულად უზრუნველყოს „მსოფლიოს ტურისტული ორგანიზაციის“ (მტო) ეგიდით თბილისში 1998 წლის 10-13 ოქტომბერს დაგეგმილი „აბრეშუმის გზა“ საერთაშორისო ფორუმის მოწყობა.

4. საქართველოს იუსტიციის სამინისტრომ (თ.ნინიძე) საგარეო საქმეთა სამინისტროსთან (ი.მენაღარიშვილი) ერთად 1998 წლის 1 აპრილამდე შეიმუშაოს და წარმოადგინოს წინადადებები საქართველოში ტურისტთა სავიზო და საკონსულო მომსახურების პროცედურების სრულყოფისა და მათი საერთაშორისო სტანდარტებთან სრული შესაბამისობის უზრუნველყოფის მიზნით.

5. საქართველოს ტურიზმისა და კურორტების სახელმწიფო დეპარტამენტმა (კ.სალია) სახელმწიფო ქონების მართვის სამინისტროსთან (ა.სილაგაძე), ურბანიზაციისა და მშენებლობის სამინისტროსთან (მ.ჩხენკელი), სხვა შესაბამის სახელმწიფო უწყებებთან და საქართველოს პროფკავშირთა გაერთიანებასთან (ი.ტუღუში) ერთად ექვს თვეში უზრუნველყოს საქართველოს კურორტების, რესურსების, ტურისტული და საკურორტო ობიექტების აღრიცხვის სამუშაოთა შესრულება.

6. საქართველოს სახელმწიფო ქონების მართვის სამინისტრომ სამ თვეში წარმოადგინოს წინადადებები ტურისტული და საკურორტო ობიექტების პრივატიზაციის პროცესის დაჩქარების შესახებ.

7. საქართველოს ფინანსთა სამინისტრომ (მ.ჭკუასელი) საქართველოს ტურიზმისა და კურორტების დეპარტამენტთან ერთად ორ თვეში შეიმუშაოს და მთავრობის სხდომაზე განსახილველად წარმოადგინოს წინადადებები ტურიზმის სფეროში საგადასახადო სისტემის მოწესრიგების შესახებ.

8. საქართველოს კავშირგაბმულობისა და ფოსტის სამინისტრომ (ფ.ინჯია) 1998 წლის განმავლობაში შეიმუშაოს და წარმოადგინოს წინადადებები საქართველოს ტურისტული და საკურორტო ობიექტების კავშირგაბმულობისა და ფოსტის თანამედროვე საშუალებებით უზრუნველყოფის ღონისძიებათა შესახებ.

9. საქართველოს გარემოსა და ბუნებრივი რესურსების დაცვის სამინისტრომ (ნ.ჩხობაძე) ტურიზმისა და კურორტების სახელმწიფო დეპარტამენტთან ერთად, სხვა დაინტერესებული უწყებების მონაწილეობით 1998 წლის განმავლობაში შეიმუშაოს და წარმოადგინოს სახელმწიფო კონცეფცია საქართველოში სამონადირეო ტურიზმის განვითარების ღონისძიებათა შესახებ.

10. საქართველოს დაზღვევის ზედამხედველობის სახელმწიფო სამსახურმა (ა.ცერცვაძე) 1998 წლის პირველ კვარტალში წარმოადგინოს წინადადებები საქართველოში ტურისტთა დაზღვევის სისტემის სრულყოფის ღონისძიებათა შესახებ.

11. საქართველოს ჯანმრთელობის დაცვის სამინისტრომ (ა.ჯორბენაძე) და სოციალური დაცვის, შრომისა და დასაქმების სამინისტრომ (თ.გაზდელიანი) შესაბამისი სახელმწიფო პროგრამების შედგენისას ქვეყნის ბალნეოლოგიურ-რეკრეაციული კომპლექსის სრული დატვირთვის მიზნით გაითვალისწინონ მოსახლეობის სანატორიული მკურნალობისა და რეაბილიტაციის საკითხები.

12. საქართველოს საგარეო საქმეთა სამინისტრომ, ეკონომიკის სამინისტრომ (ვ.პაპავა), ვაჭრობისა და საგარეო-ეკონომიკური ურთიერთობების სამინისტრომ (კ.ზალდასტანიშვილი):

ა) საერთაშორისო საფინანსო ორგანიზაციების მიერ საქართველოსათვის გამოყოფილი კრედიტების განაწილებისას გაითვალისწინონ ტურისტული და საკურორტო ინდუსტრიის განვითარების პრიორიტეტული როლი ქვეყნის ეკონომიკაში;

ბ) საელჩოების მეშვეობით გააძლიერონ მუშაობა საქართველოს ტურისტული და საკურორტო პოტენციალის პროპაგანდისა და დარგის განვითარების საქმეში უცხოელ ინვესტორთა მოსაზიდად.

13. საქართველოს ტურიზმისა და კურორტების სახელმწიფო დეპარტამენტმა, კულტურის სამინისტრომ (ვ.ასათიანი) და საავტომობილო გზების სახელმწიფო დეპარტამენტმა (ბ.სარალიძე) სამ თვეში შეიმუშაონ წინადადებები ტურისტულ მარშრუტებზე განლაგებული ისტორიული ძეგლებისა და მათთან მისასვლელი გზების მოწესრიგებისა და ტურისტული ინფრასტრუქტურის შექმნის შესახებ.

14. საქართველოს კულტურის სამინისტრომ, ურბანიზაციისა და მშენებლობის სამინისტრომ ადგილობრივი მმართველობის ორგანოებთან ერთად 1998 წლის განმავლობაში რეგიონალურ და მუნიციპალურ პროგრამებში გაითვალისწინონ ტურისტული და საკურორტო ინფრასტრუქტურის უპირატესი განვითარება, განსაკუთრებით საქართველოს ისტორიული ძეგლების მიმდებარე ტერიტორიებზე.

15. საქართველოს განათლების სამინისტრომ (თ.კვაჭანტირაძე) ტურიზმისა და კურორტების სახელმწიფო დეპარტამენტთან ერთად 1998 წლის ბოლომდე შეიმუშაოს ტურიზმისა და საკურორტო სისტემაში მომუშავე კადრების მომზადებისა და გადამზადების პროგრამები და მათი რეალიზაციის მიზნით შეარჩიოს სათანადო საბაზო უმაღლესი და საშუალო განათლების დაწესებულებები.

16. ქ.თბილისის მერიამ (ბ.შოშიტაიშვილი), ქ.ბათუმის მერიამ (ა.სმირბა), ქ.ქუთაისის მერიამ (დ.მელქაძე) და ქ.ფოთის მერიამ (ვ.ზოდელავა) ტურიზმისა და კურორტების სახელმწიფო დეპარტამენტთან ერთად ტურისტებისათვის საინფორმაციო უზრუნველყოფის მიზნით ჩამოაყალიბონ აეროპორტებში, რკინიგზის ვაგზლებსა და საზღვაო ნავსადგურებში ტურიზმისა და კურორტების სახელმწიფო დეპარტამენტის საინფორმაციო მომსახურების ბიუროები.

17. საქართველოს მრეწველობის სამინისტრომ (თ.აგლაძე), კულტურის სამინისტრომ, ტურიზმისა და კურორტების სახელმწიფო დეპარტამენტმა სამ თვეში წარმოადგინონ წინადადებები ხალხური რეწვის შემდგომი განვითარების შესახებ.

18. საქართველოს კულტურის სამინისტრომ ტურიზმისა და კურორტების სახელმწიფო დეპარტამენტთან ერთად სამ თვეში შეიმუშაოს და წარმოადგინოს საქართველოში კულტურული ტურიზმის განვითარების სახელმწიფო პროგრამა.

19. საქართველოს ტურიზმისა და კურორტების სახელმწიფო დეპარტამენტმა შესაბამის უწყებებთან და ადგილობრივი მმართველობის ორგანოებთან ერთად 1998 წლის განმავლობაში ჩამოაყალიბოს ძირითადი ტურისტული მარშრუტები.

20. საქართველოს ტურიზმისა და კურორტების სახელმწიფო დეპარტამენტმა სტანდარტიზაციის, მეტროლოგიისა და სერტიფიკაციის სახელმწიფო დეპარტამენტთან (ჯ.მანჯგალაძე) ერთად განსაზღვროს და დადგენილი წესით დაამტკიცოს სავალდებულო სერტიფიკაციას დაქვემდებარებული მომსახურების ნუსხა მისი ეტაპობრივი შემოღების მიზნით.

21. ძალადაკარგულად ჩაითვალოს საქართველოს რესპუბლიკის მინისტრთა კაბინეტის 1994 წლის 31 მაისის № 340 დადგენილების მე-5 პუნქტი საქართველოს ტურიზმის დეპარტამენტის დებულების დამტკიცების შესახებ.

ე. შევარდნაძე
საქართველოს ტურიზმისა და კურორტების სახელმწიფო დეპარტამენტის დებულება

I. ზოგადი ნაწილი

1. საქართველოს ტურიზმისა და კურორტების სახელმწიფო დეპარტამენტი (შემდგომში – სახელმწიფო დეპარტამენტი) არის ტურიზმისა და საკურორტო კომპლექსების შენარჩუნებისა და განვითარების მართვის საქართველოს აღმასრულებელი ხელისუფლების სამთავრობო დაწესებულება, რომელიც ახორციელებს ტურიზმის განვითარების ერთიან სახელმწიფო პოლიტიკას საქართველოს მთელ ტერიტორიაზე, შეიმუშავებს ტურისტული და საკურორტო კომპლექსების შენარჩუნებისა და განვითარების სტრატეგიულ მიმართულებებს.

2. სახელმწიფო დეპარტამენტი ანგარიშვალდებულია საქართველოს პრეზიდენტის წინაშე.

3. სახელმწიფო დეპარტამენტი თავის საქმიანობაში ხელმძღვანელობს საქართველოს კონსტიტუციით, კანონით „ტურიზმისა და კურორტების შესახებ“, საქართველოს სხვა კანონებით და კანონქვემდებარე აქტებით; სახელმწიფო დეპარტამენტი მისთვის მინიჭებული კომპეტენციის ფარგლებში ახორციელებს ტურიზმის სფეროში დასაქმებული იურიდიული და ფიზიკური პირების მიერ აღნიშნული ნორმატიული აქტების მოთხოვნათა დაცვის ზედამხედველობას.

4. მოქმედი კანონმდებლობის საფუძველზე სახელმწიფო დეპარტამენტი გამოსცემს ბრძანებებს, რომელთა შესრულება სავალდებულოა საქართველოს ყველა იურიდიული და ფიზიკური პირისათვის, რომლებიც ეწევიან ტურისტების მომსახურებას (სასტუმროები, კემპინგები, სანატორიუმები, პანსიონატები, დასასვენებელი სახლები, ტურისტული ბაზები, საექსკურსიო-სამოგზაურო ბიუროები, გასართობი, კვების ობიექტები, სატრანსპორტო საწარმოები, გიდ-თარჯიმნები და სხვ.).

5. სახელმწიფო დეპარტამენტი ხელს უწყობს ტურისტული და საკურორტო დაწესებულებების საქართველოს კანონმდებლობით განსაზღვრულ საქმიანობას.

6. საქართველოში ტურისტული და საკურორტო საქმიანობის უკეთ ორგანიზებისა და კოორდინირების მიზნით სახელმწიფო დეპარტამენტი დადგენილი წესით ქმნის ტერიტორიულ ტურისტულ ორგანოებს.

7. სახელმწიფო დეპარტამენტი დადგენილი წესით მონაწილეობს ტურიზმის სფეროში სახელმწიფოთაშორისი ხელშეკრულებების მომზადებასა და რეალიზაციაში, წარმოადგენს და იცავს საქართველოს ინტერესებს საერთაშორისო სამთავრობო და არასამთავრობო ტურისტულ და სხვა ორგანიზაციებში, საჭიროების შემთხვევაში დადგენილი წესით ქმნის წარმომადგენლობებს საზღვარგარეთ, მონაწილეობს საერთაშორისო კონგრესებში, სიმპოზიუმებსა და სხვა ღონისძიებებში.

8. სახელმწიფო დეპარტამენტი დაინტერესებულ უწყებებთან ერთად ხელს უწყობს საქართველოში ტურისტულ საწარმოთა პრივატიზაციის განხორციელებას.

9. სახელმწიფო დეპარტამენტს აქვს დასრულებული ბალანსი და ბეჭედი სახელმწიფო გერბის გამოსახულებით.

II. სახელმწიფო დეპარტამენტის საქმიანობის სფერო და ამოცანები

10. სახელმწიფო დეპარტამენტი:

ა) უზრუნველყოფს ტურიზმისა და საკურორტო კომპლექსების შენარჩუნებისა და განვითარების ძირითადი მიმართულებების (სახელმწიფო კონცეფციის) შემუშავებასა და რეალიზაციას საქართველოს კანონმდებლობის საფუძველზე;

ბ) ხელს უწყობს ტურიზმის განვითარების რეგიონალური პროგრამების შედგენას;

გ) ხელს უწყობს ინვესტიციების მოზიდვას ტურიზმისა და საკურორტო კომპლექსების ინფრასტრუქტურის შექმნისა და განვითარების მიზნით;

დ) შეიმუშავებს სახელმწიფო ბიუჯეტით მისთვის გამოყოფილი ასიგნებების, ინვესტიციების, კრედიტებისა და სხვა სახის სახსრების გამოყენების პროგრამებს;

ე) მონაწილეობს ტურისტული და საკურორტო რესურსების მქონე რეგიონების სოციალურ-ეკონომიკური და არქიტექტურული დაგეგმარების პროექტების დამტკიცებაში;

ვ) ხელს უწყობს დარგში მომუშავე პირების სოციალურ დაცვას საქართველოს კანონმდებლობით დადგენილი წესით;

ზ) უზრუნველყოფს ტურიზმისა და საკურორტო კომპლექსების შენარჩუნებასა და განვითარებას, სამეცნიერო-კვლევითი სამუშაოების განხორციელებას, დარგში მომუშავე სპეციალისტების პროფესიულ ზრდას და დახელოვნებას;

თ) იძლევა დასკვნას საქართველოს ტერიტორიაზე ახალი ტურისტული და საკურორტო ობიექტების შექმნის მიზანშეწონილობაზე;

ი) დახმარებას უწევს ტურიზმის სფეროში დასაქმებულ მეწარმეებს საქართველოს მოსახლეობისა და უცხოელი ტურისტების მომსახურების კვალიფიციური პროგრამების შედგენასა და განხორციელებაში, საერთაშორისო კავშირურთიერთობის დამყარებაში, ინფორმაციის გავრცელებასა და მიღებაში, ტურისტული პროდუქტის რეკლამირებასა და გასაღებაში, წარმოების მოდერნიზაციასა და ახალი ობიექტების შექმნაში;

კ) ხელს უწყობს საქართველოს კურორტებზე, ქალაქებსა და ისტორიულ ადგილებში ტურიზმის სხვადასხვა სახეობათა განვითარების მიზნით მცირე ტურისტული საწარმოების ქსელის შექმნას, ტურიზმის სფეროში ანტიმონოპოლიური ნორმების დაცვას, კონკურენციის გაშლას, საერთაშორისო გამოცდილების გაზიარებას, საზღვარგარეთის ქვეყნებთან საქართველოს ტურისტული და კულტურული კავშირურთიერთობის დამყარებას;

ლ) ხელს უწყობს ტურისტული და საკურორტო საქმიანობის გაფართოებას ქვეყნის სოციალურ-ეკონომიკური მდგომარეობის გაუმჯობესების, დამატებითი სამუშაო ადგილების შექმნის, მოქალაქეთა გაჯანსაღების, მათი ფიზიკური და ინტელექტუალური განვითარების მიზნით;

მ) ხელს უწყობს საზღვარგარეთის ხალხებთან მეგობრობის განმტკიცებას, მშვიდობისა და ჰუმანიზმის იდეალების გავრცელებას, უცხოელთათვის საქართველოს ისტორიის, ეკონომიკისა და კულტურის გაცნობას.

III. სახელმწიფო დეპარტამენტის ძირითადი ფუნქციები

11. სახელმწიფო დეპარტამენტი:

ა) ახორციელებს საქართველოს ტურისტული და საკურორტო კომპლექსის შენარჩუნებას და განვითარებას, ტურისტული და საკურორტო საქმიანობის დაპროგრამებასა და მართვის კოორდინირებას, მონაწილეობს ტურიზმის განვითარების სახელმწიფო და რეგიონალური პროგრამების მომზადებასა და რეალიზაციაში, უშუალოდ მართავს სახაზინო ტურისტულ და საკურორტო საწარმოებს კანონმდებლობით დადგენილი ნორმების შესაბამისად;

ბ) სწავლობს საქართველოსა და საზღვარგარეთის ქვეყნების ტურისტული ბაზრების კონიუნქტურას, ახალ მარშრუტებს;

გ) საქართველოს ტურისტული ცენტრებისა და საკურორტო ზონების რეკლამის მიზნით აწყობს გამოფენებს, ბაზრობებს, ტურისტულ ბირჟებს, მონაწილეობს საზღვარგარეთ გამართულ ანალოგიურ ღონისძიებებში, სადაც რეკლამას უწევს ქვეყნის ტურისტულ ღირსშესანიშნაობებს, ისტორიულ-კულტურულ მემკვიდრეობას, აგრეთვე ტურიზმის და კურორტების სფეროში დასაქმებულ ცალკეულ საწარმოებსა და ორგანიზაციებს;

დ) საერთაშორისო ტურიზმის განვითარების მიზნით შეიმუშავებს წინადადებებს საპასპორტო და სავიზო მომსახურების გამარტივების შესახებ;

ე) ქვეყნის ტურისტული შესაძლებლობების რეკლამირების მიზნით ხელს უწყობს სარეკლამო-საგამომცემლო საქმიანობას; სახელმწიფო დეპარტამენტის ბიუჯეტის სახსრების ხარჯზე გამოსცემს საინფორმაციო ბიულეტენს, სარეკლამო ბუკლეტებს, ტურისტულ რუკებს, იძენს საჭირო ვიდეო-აუდიო და ფოტომასალებს;

ვ) ხელს უწყობს ქვეყნის მასშტაბით სასტუმროების, სანატორიუმების, საექსკურსიო-სამოგზაურო ბიუროების, ეროვნული პარკების, ნაკრძალების, კარსტული მღვიმეების, მუზეუმების, არქეოლოგიური და სხვა ისტორიულ-კულტურული ღირსშესანიშნაობების, რესტორნების, გასართობი და კვების ობიექტების, სატრანსპორტო საწარმოებისა და ტურისტული ინფრასტრუქტურის სხვა ობიექტების კომპლექსური ქსელის შექმნას, ასრულებს დამკვეთის (მენაშენის) ფუნქციებს;

ზ) ტურისტული და საკურორტო კომპლექსების აღდგენა-განვითარებისათვის საჭირო ინვესტიციების მოზიდვის მიზნით ამუშავებს ტურისტული და საკურორტო ობიექტების (მათი საკუთრების ფორმის მიუხედავად) რეაბილიტაციის საინვესტიციო პროექტებს – საინვესტიციო წინადადებებს, ბიზნეს-გეგმებს და სხვ., ხოლო დროებით გადაადგილებული პირებით დასახლებულ ობიექტებზე უზრუნველყოფს კაპიტალური შეკეთებისა და აღჭურვის სამუშაოების შესრულებას;

თ) ორგანიზებას უწევს ტურისტთა მიღების, მომსახურების, დასვენების, კვების, ტრანსპორტირების, მოგზაურობის შესახებ ნორმატიული აქტების შემუშავებას;

საქსტანდარტთან ერთად განსაზღვრავს დარგში სავალდებულო სერტიფიკაციას დაქვემდებარებული მომსახურების ნუსხას;

ი) ინფორმაციას აწვდის ტურიზმისა და კურორტების სფეროში დასაქმებულ იურიდიულ და ფიზიკურ პირებს ახალი ნორმატიული აქტების შემოღების ან მოქმედში ცვლილებების შეტანის შესახებ;

კ) მომხმარებელთა ინტერესების, მათი სიცოცხლის, ჯანმრთელობისა და საკუთრების დაცვის მიზნით, საქართველოს სტანდარტიზაციის, მეტროლოგიისა და სერტიფიკაციის სახელმწიფო დეპარტამენტის მიერ დამტკიცებული სტანდარტების მიხედვით დადგენილი წესით მონაწილეობს ტურისტული მომსახურების სერტიფიკაციის საქმიანობაში;

ლ) დაინტერესებულ უწყებებთან ერთად შეიმუშავებს და საქართველოს პრეზიდენტს დასამტკიცებლად წარუდგენს საკურორტო ტერიტორიების სანიტარიული დაცვის ზონების პროექტებს, კურორტების ნუსხასა და სტატუსს;

მ) ადგენს საკურორტო ტერიტორიების სასტუმროების, კემპინგების, სანატორიუმების, დასასვენებელი სახლების, ტურისტული ბაზების, საექსკურსიო-სამოგზაურო ბიუროების, სატრანსპორტო საწარმოების, გასართობი და კვების ობიექტების, გიდ-თარჯიმნებისა და ტურისტების მომსახურებით დასაქმებული სხვა იურიდიული და ფიზიკური პირების ჩამონათვალს, რომლებიც საჭიროებენ ლიცენზირებას მოქმედი კანონმდებლობით; დადგენილი წესით განიხილავს მათი ლიცენზირების საკითხს, გასცემს მათ ლიცენზიებს და შეაქვს ისინი სახელმწიფო რეესტრში;

ნ) მოქმედი კანონმდებლობის შესაბამისად აკონტროლებს ლიცენზირებული საწარმოების მიერ დადგენილი სტანდარტებისა და სხვა ნორმატივების დაცვას, დარღვევის გამოვლენის შემთხვევაში აუქმებს ლიცენზიას ან შეაჩერებს მის მოქმედებას;

ო) უზრუნველყოფს დარგის სახაზინო საწარმოებიდან კვარტალური და წლიური საბუღალტრო ანგარიშების მიღებას;

პ) საქართველოს სტატისტიკის სახელმწიფო დეპარტამენტიდან მიღებული და საკუთარი სტატისტიკური მონაცემების ანალიზის საშუალებით აწარმოებს ქვეყანაში ტურისტული საქმიანობის მდგომარეობის შესწავლასა და პროგნოზირებას და შედეგებს იყენებს სამომავლო ღონისძიებათა შემუშავებისათვის;

ჟ) ხელს უწყობს ტურიზმის სფეროში სამეცნიერო-კვლევითი სამუშაოების განხორციელებას;

რ) დარგის ინტერესების დაცვის მიზნით გამოდის მხარედ სასამართლოში;

ს) ზრუნავს ინვალიდი და ხანდაზმული მოქალაქეების მომსახურებისათვის დარგის ობიექტების მისადაგებაზე, მათთვის ადვილი მარშრუტების მომზადებასა და მოგზაურობებისა და ექსკურსიების სათანადო პირობებში ორგანიზებაზე.

IV. დეპარტამენტის სისტემა და სტრუქტურა

12. დეპარტამენტის სისტემაშია: აფხაზეთისა და აჭარის ავტონომიური რესპუბლიკების ტურიზმის დეპარტამენტები, ქ.თბილისის ტურიზმისა და კურორტების სამმართველო, კახეთის, შიდა ქართლის, ქვემო ქართლის, მცხეთა-მთიანეთის, სამცხე-ჯავახეთის, იმერეთის, გურიის, სამეგრელო-ზემო სვანეთის, რაჭა-ლეჩხუმისა და ქვემო სვანეთის ტურიზმისა და კურორტების ტერიტორიული მმართველობითი ორგანოები.

13. დეპარტამენტის სტრუქტურული ქვედანაყოფებია:

ა) ტურისტული მომსახურების, ლიცენზირებისა და სერტიფიკაციის სამმართველო;

ბ) კურორტების განვითარებისა და რეკრეაციის სამმართველო;

გ) მარკეტინგის, რეკლამის, ინფორმაციისა და საზოგადოებრივი კავშირურთიერთობის სამმართველო;

დ) საბუღალტრო აღრიცხვისა და ფინანსების სამმართველო;

ე) პროგნოზირებისა და სტატისტიკის სამმართველო;

ვ) საკადრო და სამეცნიერო უზრუნველყოფის სამმართველო;

ზ) საერთაშორისო ურთიერთობებისა და ინვესტიციების სამმართველო;

თ) საქმეთა მმართველობა.

14. ტურისტული მომსახურების, ლიცენზირებისა და სერტიფიკაციის სამმართველოს ამოცანებია ლიცენზიების გაცემა და სასერტიფიკაციო სამუშაოებში მონაწილეობა, მომხმარებლის ინტერესების დაცვა, ტურისტული საწარმოების მიერ ნორმატიული დოკუმენტების შესრულების კონტროლი თავისი კომპეტენციის ფარგლებში.

15. კურორტების განვითარებისა და რეკრეაციის სამმართველოს ამოცანებია კურორტებისა და საკურორტო ტერიტორიების ლიცენზირება და პასპორტიზაცია, მათი დატვირთვის რეჟიმის შემუშავებაში მონაწილეობა.

16. მარკეტინგის, რეკლამის, ინფორმაციისა და საზოგადოებრივი კავშირურთიერთობის სამმართველოს ამოცანებია მარკეტინგის სტრატეგიის შემუშავება, სარეკლამო-საინფორმაციო პროდუქციის გამოშვება, საერთაშორისო ბაზრობებზე საქართველოს ტურისტული პოტენციალის წარმოჩენა, უცხოეთში საქართველოს ტურისტული წარმომადგენლობების მუშაობის კოორდინაცია.

17. საბუღალტრო აღრიცხვისა და ფინანსების სამმართველოს ამოცანებია დეპარტამენტის საბიუჯეტო ანგარიშებიდან ნაღდი და უნაღდო ანგარიშსწორების წარმოება, მატერიალური ფასეულობების აღრიცხვა, საბუღალტრო ბალანსების შედგენა და მათი მიღება სახაზინო საწარმოებისაგან.

18. პროგნოზირებისა და სტატისტიკის სამმართველოს ამოცანებია სტატისტიკური გამოკვლევებისა და ანალიზის განხორციელება, დეპარტამენტის კომპიუტერიზაციის კოორდინაცია, ტურიზმის განვითარების პროგნოზირება.

19. საკადრო და სამეცნიერო უზრუნველყოფის სამმართველოს ამოცანებია წინადადებების შემუშავება ტურისტული და საკურორტო კადრების მომზადების კუთხით სახელმწიფო დაკვეთის პროექტში შესატანად, კადრების გადამზადება და კვალიფიკაციის ამაღლება, კავშირურთიერთობის დამყარება სამეცნიერო და სასწავლო დაწესებულებებთან და მათი სასწავლო პროგრამების შედგენაში მონაწილეობა.

20. საერთაშორისო ურთიერთობებისა და ინვესტიციების სამმართველოს ამოცანებია საინვესტიციო პროექტების შედგენა და გატანა საერთაშორისო საინვესტიციო ღონისძიებებზე, ინფრასტრუქტურის დაგეგმვაში მონაწილეობა, კავშირურთიერთობის დამყარება უცხოეთისა და სხვა საერთაშორისო ტურისტულ ორგანიზაციებთან.

21. საქმეთა მმართველობის ამოცანებია დეპარტამენტის აპარატის სამუშაო პირობებით უზრუნველყოფა, დეპარტამენტის ტექნიკითა და ინვენტარით აღჭურვა, დეპარტამენტში შემოსული და გასული კორესპონდენციების აღრიცხვა და ანალიზი.

V. სახელმწიფო დეპარტამენტის მართვა

22. სახელმწიფო დეპარტამენტის მართვა ხორციელდება საქართველოს კანონმდებლობისა და ამ დებულების საფუძველზე.

23. სახელმწიფო დეპარტამენტს ხელმძღვანელობს თავმჯდომარე, რომელსაც თანამდებობაზე ნიშნავს და ათავისუფლებს საქართველოს პრეზიდენტი.

24. სახელმწიფო დეპარტამენტის თავმჯდომარეს ჰყავს პირველი მოადგილე და მოადგილეები, რომლებსაც თანამდებობაზე ნიშნავს და თანამდებობიდან ათავისუფლებს სახელმწიფო დეპარტამენტის თავმჯდომარე.

25. სახელმწიფო დეპარტამენტის თავმჯდომარე:

ა) იღებს გადაწყვეტილებებს სახელმწიფო დეპარტამენტის კომპეტენციას მიკუთვნებულ საკითხებზე, ზედამხედველობს სახელმწიფო დეპარტამენტის სტრუქტურული ქვედანაყოფებისა და ტურიზმის მმართველობის სფეროში შემავალი დაწესებულებებისათვის დაკისრებული მოვალეობების შესრულებას, ხელმძღვანელობს ხელქვეითი სახელმწიფო მოხელეების საქმიანობას;

ბ) მოქმედებს სახელმწიფო დეპარტამენტის სახელით, წარმოადგენს მას როგორც საქართველოს, ისე საზღვარგარეთის ქვეყნების სათანადო ორგანოში, დაწესებულებასა და ორგანიზაციაში, საჭიროების შემთხვევაში დებს ხელშეკრულებებს სახელმწიფო დეპარტამენტის სახელით კანონმდებლობით დადგენილი წესის შესაბამისად;

გ) უფლებამოსილების ფარგლებში პასუხისმგებელია საქართველოში ტურიზმის და საკურორტო საქმის მდგომარეობისა და განვითარებისათვის, განსაზღვრავს სახელმწიფო დეპარტამენტის თავმჯდომარის მოადგილეების, სამმართველოებისა და სხვა ქვედანაყოფების უფროსების ფუნქციებსა და პასუხისმგებლობას შესაბამისი სტრუქტურების საქმიანობაზე, ამტკიცებს სამმართველოებისა და სხვა ქვედანაყოფების დებულებებს;

დ) თავისი კომპეტენციის ფარგლებში გამოსცემს ბრძანებებს, რომლებიც სავალდებულოა შესასრულებლად სახელმწიფო დეპარტამენტის ყველა სტრუქტურული ქვედანაყოფის, სახელმწიფო მოხელეებისა და სახაზინო საწარმოებისათვის, აგრეთვე კანონით გათვალისწინებულ შემთხვევებში, ტურისტების მომსახურებით დასაქმებული ყველა იურიდიული და ფიზიკური პირისათვის;

ე) ამტკიცებს სახელმწიფო დეპარტამენტის საშტატო შემადგენლობას, აკონტროლებს მათ საქმიანობას;

ვ) სახელმწიფო დეპარტამენტისათვის დაკისრებული ფუნქციების განხორციელების მიზნით ქმნის საბჭოს;

ზ) შეაქვს წინადადებები საქართველოს პრეზიდენტთან სახელმწიფო დეპარტამენტის წლიური ბიუჯეტის საკითხზე, იღებს გადაწყვეტილებებს საბიუჯეტო სახსრების გამოყენების შესახებ და აკონტროლებს მათ მიზნობრივ შესრულებას;

თ) შეაქვს წინადადებები საქართველოს პრეზიდენტთან გადაწყვეტილების მისაღებად იმ საკითხებზე, რომლებიც სახელმწიფო დეპარტამენტის გამგებლობის სფეროს განეკუთვნება;

ი) კანონმდებლობით დადგენილი წესის შესაბამისად ორგანიზაციას უწევს ტურიზმის დარგში სახელმწიფო ქონების დაცვასა და გამოყენებას;

კ) თანამდებობაზე ნიშნავს სახაზინო საწარმოთა ხელმძღვანელებს, საზღვარგარეთ ტურიზმის სახელმწიფო დეპარტამენტის წარმომადგენლებს და ათავისუფლებს მათ თანამდებობიდან კანონმდებლობით გათვალისწინებულ შემთხვევებში.

VI. სახელმწიფო დეპარტამენტის რეორგანიზაციის წესი

26. სახელმწიფო დეპარტამენტის რეორგანიზაცია შეიძლება განხორციელდეს კანონმდებლობით დადგენილი წესის შესაბამისად, საქართველოს პრეზიდენტის ბრძანებულების საფუძველზე.

VII. სახელმწიფო დეპარტამენტის ადგილმდებარეობა

27. საქართველოს ტურიზმისა და კურორტების სახელმწიფო დეპარტამენტი ტერიტორიულად იმყოფება ქ.თბილისში, ი.ჭავჭავაძის გამზ.№ 80.

